Tara lunlan koru ba nori e laba ner a luma tere Kaiapas mena piou naria e Iesu tara luma tere Pailat a gamman.
Ba u Jiu ema la sokö uari iahana luma,
taraha a lo i taren e poeiena,
a katuun te tasuna iahana luma tara katuun halhal turu Jiu ema antunan noue nei a kannouna turu Paska turu Jiu.
Be Pailat e lakasa uana i taren me poeiena,
“Alimiou e kout memi a katuun teka aha?”
Ba nori e poeier i tanen,
“Sanena a katuun teka tema kato homii,
alam ema antunan mi piou nami ien i tamölö.”
Be Pailat e poeiena i taren,
“Alimiou go lue men batena kout namien tara lo peisa i tamilimiou.”
Ba u Jiu e poeier,
“Alam ema antunan kato hamate nami ta katuun.”
A ka teka e kato hamani u raranga tere Iesu te ranga mam naien nori ena hakutie rien romana tara kuruse,
taraha u katunura i Rom pepeisa te antunan markato uar teka.
Be Pailat e tasu poutsuna iahana a luma me ngöena e Iesu me poeiena i tanen,
“Alö a King turu Jiu?”
Be Iesu e mar ranga palis mena neien teka me poeiena,
“Alö peisa te hakats nem a ka teka,
tsi alö u hengo naien tara tana katuun?”
Be Pailat e poeiena,
“Alia ema Jiugi!
A hun katuun noa has i tamölö na u pris pan i taren te piou naria lö i tar.
Aha tu kati lö?”
Be Iesu e poeiena,
“Alia a töa king,
kaba alia ema king uagi i puta teka.
Sanena alia a kingina i puta teka,
ba u katuun i tar temi hiatatung sile riou lia ba pal kapan turu Jiu tema antunan pile kap naroi lia.
Kaba lia ema king uagina i puta teka.”
Be Pailat e poeiena i tanen,
“Kaba lö a king noahas,
boka?”
Be Iesu e poeiena,
“Aa,
nonei a ka ti posa silei lia.
Alia u tuhana sileia i puta tego hatei merai u katuun a Nimana.
U katuun hoboto te ngiler u Mana e hengo hanige rioulia.”
Be Pailat e poeiena i tanen,
“Aha nonei,
u Mana?”
Nori i rangein tega mate uu e Iesu
E Pailat e ranga hakapa me lakasa pouts uana turu Jiu me poeiena i taren,
“Alia ema sabiegi ta ka ta omi tara katuun teka.
Kaba limiou e ka memiou a markato te hapurese menari a töa karabus tara mar pöata turu Paska teka.
Alimiou e ngile miou alia go hapurese berai limiou a King turu Jiu?”
Ba nori e ku hapanir me poeier,
“E möa,
hapurese e Barabas!”
E Barabas a katuun a kopkop ne roron atung hasir u katuun.